Twee sterf in Kaapstad-brandeTwee mense is dood en talle mense is dakloos gelaat na vier brande oor die naweek in Kaapstad uitgebreek het. Wilfred Solomons-Johannes, woordvoerder van Kaapstad se rampbestuur, sê ŉ man is vroeg Sondagoggend dood in die TR-seksie in Khayelitsha toe ŉ brand 12 hutte vernietig het. Saterdagaand is ŉ man dood nadat ŉ brand in P747 Xhala Crescent in Khayelitsha uitgebreek het en drie hutte vernietig het. Daar was ook ŉ brand in LP-seksie in Khayelitsha waartydens 26 hutte vernietig is. Niemand is tydens die brand beseer nie. Die ander brand het Saterdagaand in Milnerton uitgebreek. Solomons-Johannes sê die mense wat dakloos gelaat is, word bygestaan met voedsel en ander benodighede.